OKIDAČI

U bazi podataka su kreirana četiri okidača. Vezani su uz dodjeljivanje znački, radu sa rezervacijama i ponudama.

Kreiran je okidač nad tablicom ponude koji se aktivira nakon njezinog ažuriranja i radi na sljedeći način: zadužen je za provjeru količine u ponudi – ako je količina neke ponude jednaka 0 (rasprodana je), tada se njezin status postavlja na 0 (neaktivna ponuda) te na taj način kupci ne mogu rezervirati tu ponudu – nije vidljiva u opciji Sve ponude. Nadalje, ako se količina ponude poveća na način da se vrati količina unutar te ponude (primjerice ako je rezervacija posljednje količine ribe te ponude otkazana ili istekla), onda se i status te ponude postavlja na 1 (ponuda je ponovno aktivna i vidljiva kupcima).

Sljedeći okidač je kreiran nad tablicom rezervacije i aktivira se nakon njezinog ažuriranja. Cilj navedenog okidača je vratiti rezerviranu količinu u pripadne ponude iz onih rezervacija koje su odbijene ili istekle te im postaviti tip rezervacije na 5 – očišćene rezervacije, odnosno rezervacije čija je količina vraćena u ponudu. Ako je rezervacija potvrđena (tip rezervacije je tada 1) i ako je istekla, postavlja joj se tip na 4 (istekla rezervacija). Zatim se vraća rezervirana količina u ponudu te se rezervaciji tip postavlja na 5. Ako je rezervacija odbijena (tip je 2), tada se također vraća rezervirana količina u ponudu i postavlja joj se tip na 5.

Za dodjeljivanje znački kupcima i ponuditeljima, kreirana su dva okidača koja se aktiviraju nad tablicom rezervacije nakon ažuriranja. Za kupca i ponuditelja postoje rangovi dodjele znački: brončana značka kupca i ponuditelja, srebrna značka kupca i ponuditelja, zlatna značka kupca i ponuditelja. Postoje sljedeći uvjeti prema kojima se dodjeljuju značke za kupce i ponuditelje: ako je kupac ostvario više od 5 uspješnih kupnji, osvaja brončanu značku za kupca. Ostvarivanjem više od 15 uspješnih kupnji, njegova brončana značka se nadograđuje na srebrnu značku, a ako ostvario više od 30 uspješnih kupnji, osvaja zlatnu značku za kupca. Na sličan način i ponuditelj može osvojiti značke: ostvarivanjem više od 5 uspješnih prodaja, osvaja brončanu značku. Ako ostvari više od 10 uspješnih prodaja, brončana značka mu se zamjenjuje srebrnom značkom, a sa više od 20 uspješnih prodaja, zlatnom značkom.